Document ID: /fineweb-2-swissfilter-quality_10-filterrobots/filtered/01779.jsonl.gz/33

Zdroj: Pixabay
Najnovšie čísla hovoria jasnou rečou – viaceré profesijné skupiny v poslednom období pociťujú akútny nedostatok kvalifikovaných pracovníkov.
Poskytovateľ personálnych služieb Adecco a špecialisti z Univerzity v Zürichu vyhodnotili aktuálnu situáciu na trhu práce v rámci jednotlivých švajčiarskych regiónov.
Vysoký dopyt je najmä po vysokoškolsky vzdelaných odborníkoch, pričom na vrchole tohto rebríčka sa už dlhodobejšie nachádzajú zdravotníci. Deficit je citeľný nielen pri samotných lekároch, ale aj pri zdravotných sestrách a lekárnikoch. Zvýšený dopyt bol zaznamenaný aj po IT špecialistoch a inžinieroch. Otvorené dvere pracovného trhu majú, medzi inými, kvalifikovaní polymechanici, matematici, elektrikári či finanční špecialisti.
V rámci ďalších pracovných skupín je, naopak, voľných pracovných miest menej, než je uchádzačov. Problém nájsť si zamestnanie môžu mať v súčasnosti najmä absolventi spoločenských a humanitných odborov. Právnici, sociálni pracovníci, pastori, žurnalisti, administratívni pracovníci ale aj profesionálni športovci – to všetko sú profesie v ktorých ponuka pracovných síl vysoko prevyšuje dopyt po nich.
Prečítajte si aj: Blíži sa termín pre zmenu zdravotného poistenia
Švajčiarsko je tiež jednou z mnohých krajín, ktoré sa v posledných rokoch stretávajú s pretlakom absolventov manažmentu. Ako vysvetľujú pracovníci monitoringu pracovného trhu Univerzity v Zürichu, pod manažment spadá široká oblasť pracovných pozícií, kvôli čomu stráca na štatistickom význame. Expert na trh práce Marcel Keller tiež upozorňuje, že až 90 % pracovných ponúk, predovšetkým v rámci vrcholového manažmentu, sa do inzercie ku záujemcom nikdy nedostane.
Rozdiely medzi regiónmi
Pri bližšom pohľade na situáciu v rámci voľných pracovných miest, boli pozorované relatívne veľké rozdiely medzi jednotlivými regiónmi. Nedostatok kvalifikovaných pracovníkov bol výraznejšie badateľný v nemecky hovoriacich častiach Švajčiarska. Deficit pracovných síl tu hlásia v 13 profesijných skupinách, pričom latinské kantóny vo Švajčiarsku sa s podobným problémom stretávajú len v rámci zdravotníctva a IT špecializácií.
Marcel Keller upresňuje: „V západnom Švajčiarsku je počet uchádzačov o zamestnanie vyšší, čo potvrdzuje aj vyššia nezamestnanosť. Zatiaľ čo v kantóne Zürich je miera nezamestnanosti 1,6 %, kantón Ženeva hlási až 3,8 %.“ Nedostatok kvalifikovaných pracovníkov je však do určitej miery značný v rámci celej krajiny, čo podľa Kellera nevyhnutne povedie k tomu, že práve firmy budú v blízkej budúcnosti tým, kto sa bude musieť aktívne uchádzať o zamestnancov a nie naopak, ako tomu bolo donedávna.
Chcete vedieť, ako je na tom vaša profesia? Na stránke SRF nájdete vyhľadávač, ktorý vám po zadaní pracovného zaradenia a príslušného regiónu vyhodnotí aktuálny stav voľných pracovných miest.
Zdroj: SRF
Ak sa vám článok páčil, potešilo by nás vaše hodnotenie:
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.